കൊച്ചിബംഗളൂരു വ്യവസായ ഇടനാഴി: 558 ഏക്കര് ഏറ്റെടുക്കും കൊച്ചി: കൊച്ചിബംഗളൂരു ഹൈടെക് വ്യവസായ ഇടനാഴിക്ക് 558 ഏക്കര് ഏറ്റെടുക്കും. പാലക്കാട് ജില്ലയിലെ പുതുശ്ശേരി സെന്ട്രല്, ഈസ്റ്റ് വില്ലേജുകളിലെ ഇത്രയും ഭൂമി ഏറ്റെടുക്കാന് നടപടി സ്വീകരിക്കാനാണ് റവന്യൂ വകുപ്പിെന്റ ഉത്തരവ്. സാമൂഹികാഘാത പഠന റിപ്പോര്ട്ട്, വിദഗ്ധസമിതി ശിപാര്ശ, കലക്ടറുടെ റിപ്പോര്ട്ട് എന്നിവയുടെ അടിസ്ഥാനത്തിലാണ് ഭൂമി ഏറ്റെടുക്കുന്നത്. ഏറ്റെടുക്കുന്ന ഭൂമിയില് നെല്വയലോ തണ്ണീര്ത്തടമോ ഉള്പ്പെട്ടിട്ടുണ്ടെങ്കില് 2008ലെ നെല്വയല് തണ്ണീര്ത്തട സംരക്ഷണ നിയമത്തിലെയും ബന്ധപ്പെട്ട ചട്ടങ്ങളുടെയും നടപടിക്രമങ്ങള് പാലിച്ചുമാത്രമേ പരിവര്ത്തനം ചെയ്യാവൂ എന്ന വ്യവസ്ഥക്ക് വിധേയമായാണ് ഭൂമി ഏറ്റെടുക്കുന്നത്. 2013ലെ ഭൂമി ഏറ്റെടുക്കല് നിയമപ്രകാരമാണ് നടപടികള് സ്വീകരിക്കുന്നത്. ഭൂമി ഏറ്റെടുക്കുന്നതുമായി ബന്ധപ്പെട്ട് സാമൂഹികാഘാതപഠനം നടത്താന് 2020 ആഗസ്റ്റ് 14ന് സര്ക്കാര് ഉത്തരവിറക്കിയിരുന്നു. കളമശ്ശേരി രാജഗിരി ഔട്ട് റീച്ച് സര്വിസ് സൊസൈറ്റിയാണ് പഠനം നടത്തിയത്. റിപ്പോര്ട്ട് പ്രസിദ്ധീകരിച്ചതിനുശേഷം പാലക്കാട് കലക്ടര് വിദഗ്ധ സമിതി രൂപവത്കരിച്ചിരുന്നു. സമിതിയുടെ ശിപാര്ശ സഹിതം കലക്ടര് 2021 ജൂലൈ 20ന് സര്ക്കാറിന് റിപ്പോര്ട്ട് നല്കി. തുടര്ന്നാണ് സ്പെഷല് സെക്രട്ടറി കെ. ബിജു ഉത്തരവിറക്കിയത്. വ്യവസായ ഇടനാഴി രൂപവത്കരണത്തിന് സംസ്ഥാന സര്ക്കാര് നേരത്തേ കേന്ദ്രസര്ക്കാറിനെ സമീപിച്ചിരുന്നു. വ്യവസായ ഇടനാഴികളുടെ ചുമതലയുള്ള നാഷനല് ഇന്റസ്ട്രിയല് കോറിഡോര് െഡവലപ്മെന്റ് ആന്ഡ് ഇംപ്ലിമെേന്റഷന് ട്രസ്റ്റിന് പദ്ധതിയുടെ വിവരങ്ങള് സമര്പ്പിക്കാന് കേന്ദ്രസര്ക്കാര് നിര്ദേശിച്ചു. തുടര്ന്നാണ് വിദഗ്ധോപദേശക ഏജന്സിയെ നിയമിച്ചത്. ഭക്ഷ്യവ്യവസായം, ഫാര്മസ്യൂട്ടിക്കല്സ്, ലഘു എന്ജിനീയറിങ് വ്യവസായം, ബൊട്ടാണിക്കല് ഉല്പന്നങ്ങള്, തുണിത്തരങ്ങള്, ഖരമാലിന്യ റീസൈക്ലിങ്, ഇലക്ട്രോണിക്സ്, ഐ.ടി ലോജിസ്റ്റിക്സ്, ഓട്ടോമോട്ടിവ് തുടങ്ങിയ ക്ലസ്റ്ററുകളാണ് ഇടനാഴിയുടെ ഭാഗമായ പാലക്കാട് കേന്ദ്രത്തില് സ്ഥാപിക്കുക. 83,000 തൊഴിലവസരങ്ങളാണ് പാലക്കാട് ക്ലസ്റ്ററുകളില് പുതുതായി സൃഷ്ടിക്കുക. പാലക്കാട്, എറണാകുളം ജില്ലകളിലായി പദ്ധതിക്ക് 2220 ഏക്കറാണ് കണ്ടെത്തിയിട്ടുള്ളത്.